Mudenda: Amalunga Edale lePhalamende Kahluzisise I-Budget Ngonanzelelo
Lokhu kuphume emhlanganweni wamalunga edale lephalamende wokuhlaziya kokumele kwenziwe ngemali yebudget kanye lephuma kuzivumelwano lamanye amazwe
HARARE — Umlawuli wedale lephalamende uMnu. Jacob Mudenda ukhuthaze amalunga edale lephalamande ukuba babone ukuba zizaqhutshwa ngemfanelo inhlelo eziphuma kuzivumelwano ezilotshwe phakathi kweZimbabwe lamanye amazwe kanye lekuhlelweni kokusetshenziswa kwemali kahulumende, i-budget ukuthi izathuthukisa na, inhlalakahle kazulu. Bekutshelanwa iqiniso emhlanganweni owenzelwe e Harare International Conference Centre - HICC, kukhunjuzanwa phezu kokumele kwenziwe ukuvuselela umnotho welizwe, amalunga edale lephalamende eqonqoselwa ukuthi angaze akhangela udaba lwebudget yelizwe ngelihlo lebandla, kodwa akwenze ngenhloso yokuphathisa uhulumende ngokumele akwenze ukusebenzela uzulu lokuthuthukisa umnotho welizwe. uMudenda uthi balomlandu omkhulu, abameli bezigaba, wokuyikhangelisisa ngelihlo elibanzi i-budget esanda kwethulwa ngumphathintambo wezemali, baziveze izikhexe ezikuyo, ezifana lokuphikisana kwemithetho kahulumende ngesikhathi eqhuba imisebenzi yentuthuko anduba bayamukele. Mabaqakathekise ukuba iyabaphathisa na abayanga libudget, silandeliwe isisekelo sombuso lokuba ayalondolozeka na amalungelo oluntu loba hatshi njengalokho okumunyethwe yilesi sisekelo kutsho uMudenda. Baze ngobunengi abameli bezigaba ukuzangena lumhlangano wokuhlaziya okumunyethwe yile budget, okubalisa unkosikazi Sibusisiwe Buddha Masara webandla le MDC-T owakhethwa ngaphansi kwe Proportional Representation eMatebeleland North. Zikhuthazwe ukuguqula inqondo lendlela eziqhuba ngayo imisebenzi yentuthuko, inkokheli kuhulumende, uzulu laye afunde ukuzinikela ekuzisebenzeleni hatshi ukulindela usizo sikhathi sonke uMasara athi yikho okuzaletha inguquko uqobo elizweni, buphele ubuyanga. Bakhuthazwe njalo laba bameli,ukuhluzisisa ngokuhlakanipha izivumelwano uhulumende angene kizo lamanye amazwe okufana leleChina, batsho ukuba zilungile loba hatshi lokuba ziphathisa bani. Lumhlangano uza njengenhlalayenza, ukwandulela ukwamukelwa kwe budget ngemva kokuhluzisiswa ngamalunga edale lephalamnde laba, ukubonisa uChinamasa lapho esilela khona. Zihle zavela ezinye zezikhexe ezikhona ekuthini okunye okumunyethwe yile budget, kuphambana leziqondiso zogwalondaba olukhuluma ngezokuthuthukiswa komnotho olwe Zimbabwe Agenda for Sustainable Socio-Economic Transformation-ZimAsset, lanxa lona kuluhlelo oluncomekayo.